Komisijos direktyva 93/45/EEB
1993 m. birželio 17 d.
dėl vaisių nektarų gamybos nededant cukraus arba medaus
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. lapkričio 17 d. Tarybos direktyvą 75/726/EEB dėl valstybių narių įstatymų, reglamentuojančių vaisių sultis ir kai kuriuos panašius produktus, suderinimo [1], su paskutiniais pakeitimais, padarytais Direktyva 89/394/EEB [2], ir ypač jos 1 straipsnio 7 dalies b punktą, kuriame numatoma, kad iš tam tikrų vaisių, kurių sultyse yra didelis natūralaus cukraus kiekis, nektarus galima gaminti nededant cukraus,
kadangi vaisiuose, išvardytuose Direktyvos 75/726/EEB priedo II ir III punktuose, ir abrikosuose gali būti didelis natūralaus cukraus kiekis ir todėl jie patenka į nurodytą kategoriją;
kadangi dėl to, kai tokios sąlygos tenkinamos, tikslinga leisti gaminti vaisių nektarus, nededant cukraus ar medaus;
kadangi, atsižvelgiant į numatomos veiklos apimtį ir rezultatus, šia direktyva nustatomos Bendrijos priemonės yra ne tik būtinos bet ir neišvengiamos, siekiant numatytų tikslų; kadangi valstybės narės tų tikslų negali pasiekti veikdamos atskirai; kadangi, be to, tokie tikslai Bendrijos lygiu yra nustatyti Direktyvoje 75/726/EEB;
kadangi šia direktyva nustatomas sąrašas atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Vaisiai, išvardyti Direktyvos 75/726/EEB priedo II ir III punktuose, ir abrikosai atskirai arba sumaišyti gali būti naudojami vaisių nektarams gaminti nededant cukraus ar medaus, kai tokia gamyba galima dėl juose natūraliai esančio didelio cukraus kiekio.
2 straipsnis
1. Ne vėliau kaip iki 1993 m. gruodžio 31 d. valstybės narės priima būtinas įstatymines, normatyvines ir administracines priemones, kad būtų įgyvendinta ši direktyva.
Apie tai jos nedelsdamos praneša Komisijai.
2. Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Briuselyje, 1993 m. birželio 17 d.